CELEX: 52015PC0005
Language: ro
Date: 2015-01-08
Title: Propunere de DECIZIE A PARLAMENTULUI EUROPEAN ŞI A CONSILIULUI privind acordarea de asistență macrofinanciară Ucrainei

|
			
		
		
		52015PC0005
		
			Propunere de DECIZIE A PARLAMENTULUI EUROPEAN ŞI A CONSILIULUI privind acordarea de asistență macrofinanciară Ucrainei /* COM/2015/05 final - 2015/0005 (COD) */
			
				
		
		
			
			   	EXPUNERE DE MOTIVE
1.  CONTEXTUL PROPUNERII
·                    
Motivele și obiectivele propunerii 
UE dorește să stabilească o
relație din ce în ce mai strânsă cu Ucraina, care să meargă
dincolo de simpla cooperare bilaterală, cuprinzând o asociere
politică și o integrare economică progresivă. Ucraina este
o țară importantă atât în cadrul politicii europene de
vecinătate, cât și în cadrul Parteneriatului estic. UE a semnat un
acord de parteneriat și cooperare (APC) cu Ucraina în 1998, care
definește cadrul cooperării în toate domeniile-cheie de reformă
și care constituie în continuare temeiul juridic al relațiilor dintre
UE și Ucraina. Relațiile au fost consolidate și mai mult în
noiembrie 2009, când Cabinetul de Miniștri al Ucrainei a adoptat Programul
de asociere UE-Ucraina, care a fost actualizat în 2011 (aprobat de Consiliul de
cooperare UE-Ucraina în iunie 2013). La 21 martie și la 27 iunie 2014, UE
și Ucraina au semnat un acord de asociere, care va institui o asociere
politică aprofundată și o integrare economică între UE
și Ucraina. Acordul acoperă o gamă largă de domenii, cum ar
fi justiția, cooperarea comercială și sectorială ce include
energia, transportul și mediul și stabilește angajamente și
calendare detaliate ce implică un nivel înalt de exigență pentru
ambele părți.
Economia ucraineană se confruntă cu
o recesiune economică accentuată, care este rezultatul unor
dezechilibre macroeconomice și al unor probleme structurale de lungă
durată. Situația a fost agravată de izbucnirea unui conflict
armat în est, care a avut un impact negativ puternic asupra economiei prin
pierderi semnificative ale capacității de producție și prin
scăderea încrederii. În urma protestelor publice în masă, fostul
președinte Viktor Ianukovici a părăsit puterea, iar în
februarie 2014 a fost numit în Ucraina un guvern orientat spre reforme.
Acesta s-a lansat întru-un ambițios program de reformă
structurală și de ajustare macroeconomică care vizează
schimbarea modelului economic neviabil al țării și punerea
bazelor pentru o creștere durabilă, pe termen lung. Acest program a
fost susținut de un program de asistență financiară în
valoare de 17 miliarde USD din partea FMI și de un sprijin semnificativ
din partea altor donatori internaționali. 
În urma schimbărilor politice din
februarie 2014, Ucraina a organizat alegeri prezidențiale și
parlamentare libere și democratice (la 25 mai și, respectiv, 26
octombrie). Mai mult, în 2014 autoritățile ucrainene au luat
măsuri importante pentru combaterea corupției și consolidarea
statului de drept. În decembrie 2014, guvernul nou format a prezentat un plan
de acțiune ambițios ce cuprindea agenda de reforme a guvernului de
coaliție. Se are în vedere ca acesta să fie urmat la începutul anului
2015 de o cuprinzătoare strategie națională de reformă care
să stabilească măsuri de reformă economică,
politică, judiciară și administrativă pentru perioada 2015-2017,
măsuri care sunt necesare pentru a asigura stabilitatea
macroeconomică pe termen mediu, precum și punerea în aplicare a
Acordului de asociere UE-Ucraina. 
Conflictul armat din est, înmulțirea restricțiilor comerciale din partea Rusiei
și amplificarea diferendului dintre cele două țări având ca
obiect gazele naturale au complicat însă mult eforturile de
reformă ale autorităților. În consecință,
recesiunea economică din Ucraina a devenit mai gravă decât
estimaseră inițial donatorii internaționali. Criza se
preconizează a fi una prelungită, întrucât Ucraina se îndreaptă
spre încă un an de recesiune în 2015. Pierderea veniturilor obținute
din export, din cauza conflictului din est, precum și criza de încredere
au dus la o depreciere acută a monedei locale și la o epuizare a
rezervelor internaționale. În situația actuală, Ucraina nu are
acces la piețele datoriei internaționale și nu se
preconizează să-l redobândească în termen scurt. Un deficit
semnificativ de finanțare externă suplimentară a luat astfel
naștere.
În acest context, Ucraina are nevoie de
asistență financiară oficială suplimentară pentru
a face față necesităților privind balanța de
plăți pe termen scurt a țării, inclusiv de reconstituire a
rezervelor internaționale, precum și pentru a susține programul
de reformă al autorităților, în special restructurarea
sectoarelor energetic și bancar. În cele din urmă, dar nu mai
puțin important, acest sprijin este necesar pentru a consolida încrederea
investitorilor, care este esențială pentru aducerea în final a
economiei Ucrainei pe o traiectorie de creștere sustenabilă.
La 9 septembrie 2014, autoritățile
din Ucraina au solicitat asistență macrofinanciară din partea UE
în valoare de 2 miliarde EUR. Cererea de asistență
macrofinanciară a fost reiterată într-o altă scrisoare la 15
decembrie 2014. Ținând seama de aceste solicitări și de
situația economică a Ucrainei, în special apariția nevoilor
suplimentare semnificative de finanțare externă, Comisia
Europeană prezintă Parlamentului European și Consiliului o
propunere de a acorda Ucrainei o asistență macrofinanciară de
maximum 1,8 miliarde EUR, sub forma unor împrumuturi pe termen mediu. 
Obiectivul asistenței macrofinanciare
propuse este să ajute Ucraina să își acopere o parte din nevoile
reziduale de finanțare externă suplimentară în 2015 și la
începutul anului 2016 în contextul programului FMI în curs de
desfășurare. Aceste nevoi suplimentare sunt
estimate de FMI la 15 miliarde USD. Asistența UE ar permite de asemenea
diminuarea vulnerabilităților economiei legate de balanța de
plăți pe termen scurt și de situația bugetară,
sprijinind în același timp programele de ajustare și de reformă
ale guvernului printr-un pachet adecvat de măsuri de politică
complementare, care urmează a fi convenit cu autoritățile
ucrainene într-un memorandum de înțelegere.
În acest context, Comisia consideră
că sunt îndeplinite condițiile prealabile politice și economice
indispensabile acordării unei asistențe macrofinanciare având
valoarea și natura propuse.
·                    
Contextul general
Ucraina se confruntă cu o recesiune
economică accentuată, care este rezultatul unor probleme economice
și structurale de lungă durată. Situația este agravată
de conflictul armat din partea de est a țării, care nu numai că
a distrus o parte din capacitatea de producție a Ucrainei, dar a avut
și un impact semnificativ asupra încrederii gospodăriilor și
întreprinderilor. În ultimele luni, punerea în aplicare a politicilor de stabilizare
atât de necesare, menite să reducă dezechilibrele și să
garanteze sustenabilitatea bugetară și externă, a cântărit
mult asupra perspectivelor economice pe termen scurt. Ca urmare, se
preconizează că PIB-ul va scădea cu aproximativ 7 % în
termeni reali în 2014.
În ciuda recesiunii economice acute și a
politicilor conservatoare ale băncii centrale, presiunile
inflaționiste rămân ridicate, reflectând slăbirea monedei
și o ajustare a prețurilor reglementate (în special a tarifelor la
utilități). Inflația IPC s-a accelerat ajungând în noiembrie la 21,8 %
de la un an la altul, așteptându-se o creștere și mai mare în
viitorul apropiat pe măsură ce deprecierea monedei lovește din
plin. După flotarea din februarie, grivna și-a pierdut aproape 50 %
din valoare în raport cu USD, depășind cu mult
așteptările inițiale. Această deteriorare a fost deosebit
de puternică în august și septembrie, obligând banca centrală
să introducă o serie de măsuri administrative și de control
al valutei, pe lângă efectuarea unor intervenții pe piața
valutară, care au reușit să stabilizeze temporar cursul de
schimb înaintea alegerilor parlamentare din octombrie. În același timp,
aceste măsuri au avut un impact negativ asupra activității comerciale
și au dus la o epuizare rapidă a rezervelor internaționale deja
scăzute. După o ușoară relaxare a controalelor
administrative, moneda s-a depreciat puternic începând cu luna noiembrie.
Activitatea economică slabă,
combinată cu cheltuielile mai ridicate cu dobânzile la datoria
exprimată în valută, din cauza unei deprecieri puternice a monedei,
precum și pierderile semnificative în capacitatea de colectare a
impozitelor în estul țării au condus la creșterea deficitului
bugetar în 2014, în ciuda unei serii de măsuri de austeritate adoptate
de autorități[1].
În conformitate cu recentele previziuni ale Ministerului de finanțe,
deficitul bugetar public va crește până la valoarea de 5,3 % din
PIB pentru anul 2014 în ansamblu. 
O povară suplimentară
importantă asupra finanțelor publice în 2014 a constituit-o compania
petrolieră și de gaz, Naftogaz, aflată în dificultate.
Din cauza plafonării administrative a prețurilor la gazele naturale
pentru gospodării și pentru serviciile de utilități publice
locale, plafonare care forțează Naftogaz să vândă la
prețuri inferioare costurilor, această societate înregistrează
în mod tradițional deficite operaționale semnificative și
prezintă o ineficiență operațională generală. În 2014,
activitățile societății au fost afectate negativ de
puternica depreciere a grivnei și de necesitatea de acoperire a
arieratelor pentru gaze către Rusia (inclusiv a celor acumulate în 2013).
Drept rezultat, statul a fost nevoit să injecteze 103 miliarde UAH în
Naftogaz până în noiembrie, sumă reprezentând 6,8 % din PIB-ul
estimat. Astfel, deficitul bugetar total înregistrat de Ucraina în 2014,
care include și deficitul Naftogaz, este estimat la aproximativ 12 %
din PIB, față de 6,7 % în 2013 și față de
previziunile de 8,5 % ale FMI din aprilie 2014. 
Creșterea deficitului bugetar și
puternica depreciere a monedei locale, combinate cu o recesiune economică
semnificativă, au dus la o deteriorare puternică a indicatorilor
datoriei publice a Ucrainei. La sfârșitul lunii octombrie 2014,
datoria publică se ridica la 63 % din PIB-ul estimat pentru anul
respectiv, ceea ce reprezintă o creștere cu aproape 23 de puncte
procentuale față de datoria de 40,2 % din PIB de la
sfârșitul anului 2013. 
Pe plan extern, deprecierea grivnei,
combinată cu o cerere internă scăzută, a contribuit la o ajustare
semnificativă a contului curent. Se preconizează că
deficitul va scădea la aproximativ 4 % din PIB în 2014, de la 9,0 %
în 2013, deși situația se datorează în primul rând
comprimării puternice a importurilor[2].
Cu toate acestea, acest fapt a fost însoțit de importante ieșiri
de capitaluri în sectorul privat din cauza scăderii încrederii,
într-un climat de mare incertitudine geopolitică[3]. Finanțarea
oficială extinsă începând din mai 2014 a fost insuficientă
pentru a compensa exodul de capital. În total, Ucraina a primit aproximativ 9
miliarde USD drept finanțare oficială brută în perioada
mai-decembrie, din care o mare parte a fost utilizată pentru a acoperi
datoriile la scadență (a se vedea sprijinul FMI și
asistența acordată de alți donatori până în 2014). 
În contextul adâncirii recesiunii economice
și al crizei de încredere, asistența financiară oficială
substanțială acordată Ucrainei în 2014 a fost insuficientă
pentru a opri consumarea continuă a rezervelor. În primele unsprezece
luni ale anului, rezervele s-au înjumătățit față de
nivelul pe care-l aveau la sfârșitul anului 2013, ajungând la doar 10
miliarde USD. În luna decembrie se așteaptă încă o scădere
semnificativă, ca urmare a plăților pentru gaze (inclusiv
arieratele către Rusia). Ca urmare, se așteaptă ca rezervele
internaționale brute ale Ucrainei să scadă la 7 miliarde USD la
finele anului 2014, sau circa o lună de importuri de bunuri și
servicii estimate pentru 2015.
La 30 aprilie 2014, FMI a aprobat un acord
stand-by de doi ani pentru Ucraina, în valoare de 10,976 DST (17 miliarde
USD, adică 800 % din cota țării). Asistența
financiară acordată de FMI a fost completată de un sprijin
semnificativ provenit de la alte asistențe oficiale și bilaterale
(UE, SUA, Japonia, Canada). Alte instituții financiare internaționale,
cum ar fi Banca Mondială, BERD și BEI și-au intensificat și
ele semnificativ activitățile pentru a sprijini tranziția
economică a Ucrainei.
Cu toate acestea, având în vedere recesiunea
economică mai gravă decât se preconizase și ieșirile
importante de capital cauzate de criza de încredere, Ucraina se confruntă
cu nevoi semnificative suplimentare de finanțare externă în 2015
și la începutul anului 2016. Aceste nevoi provin în principal din nevoia
de a realimenta rezervele internaționale aflate la un nivel foarte
scăzut și de a diminua ieșirile semnificative de capital privat.
Aceste nevoi suplimentare de finanțare sunt estimate la 15 miliarde USD.
Asistența macrofinanciară propusă ar urma să acopere 16,7 %
din totalul deficitului de finanțare suplimentar.  
·                    
Dispoziții în vigoare în domeniul
propunerii
Asistența macrofinanciară a fost
acordată Ucrainei în temeiul a trei decizii separate:
·      Decizia din 12 iulie 2002 a Consiliului privind acordarea de
asistență macrofinanciară suplimentară Ucrainei (2002/639/CE)[4]
·      Decizia nr. 388/2010/UE a Parlamentului European și a Consiliului
din 7 iulie 2010 de acordare de asistență macrofinanciară
Ucrainei[5]

·      Decizia din 14 aprilie 2014 a Consiliului privind acordarea de
asistență macrofinanciară Ucrainei (2014/215/UE)[6]
·                    
Coerența cu celelalte politici și
obiective ale Uniunii
Asistența macrofinanciară
propusă este coerentă cu angajamentul UE de a sprijini tranziția
economică și politică imediată a Ucrainei. Ea este în
concordanță cu principiile care guvernează utilizarea
instrumentului de asistență macrofinanciară, inclusiv cu
caracterul său excepțional, principiile privind condițiile
politice prealabile, complementaritatea, condiționalitatea și
disciplina financiară.
Propunerea de asistență
macrofinanciară este în conformitate cu obiectivele politicii europene de
vecinătate (PEV). Ea contribuie la sprijinirea obiectivelor Uniunii
europene de stabilitate economică și dezvoltare economică în
Ucraina și, mai pe larg, în vecinătatea de est a Uniunii Europene.
Prin sprijinirea eforturilor autorităților de a institui un cadru
macroeconomic stabil și de a implementa un program ambițios de
reforme structurale, asistența propusă contribuie la
îmbunătățirea eficacității altor asistențe
financiare ale UE în țară, inclusiv a operațiunilor de sprijin
bugetar. De asemenea, asistența macrofinanciară propusă
completează asistența oferită de alți donatori
multilaterali și bilaterali în contextul programului economic sponsorizat
de FMI.
Asistența macrofinanciară din partea
UE ar completa cele 1,565 miliarde EUR care pot fi mobilizate în total sub
formă de granturi prin Instrumentul european de vecinătate,
Facilitatea de investiții pentru vecinătate, Instrumentul care
contribuie la stabilitate și la pace și prin linia bugetară din
bugetul UE destinată politicii externe și de securitate comună
în perioada 2014-2020, prin care 370 de milioane EUR au fost deja angajate în 2014.
Prin sprijinul acordat adoptării de către autoritățile
ucrainene a unui cadru corespunzător pentru politica macroeconomică
pe termen scurt și reforme structurale, asistența
macrofinanciară din partea UE ar consolida valoarea adăugată a
implicării globale a UE, sporind eficacitatea intervenției UE și
prin alte instrumente financiare, cum ar fi contractul de consolidare statală
și alte operațiuni de sprijin bugetar. 
Ucraina are legături economice importante
cu UE. UE se numără printre cei mai importanți parteneri
comerciali ai Ucrainei și reprezintă aproximativ o treime din
comerțul său exterior. În 2013, valoarea importurilor Ucrainei din UE
a fost de 23,9 miliarde EUR, iar valoarea exporturilor sale a fost de 18,8
miliarde EUR. De asemenea, Ucraina este foarte dependentă de UE în ceea ce
privește investițiile străine directe și alte fluxuri
financiare. La 27 iunie 2014, Ucraina și UE au convenit crearea în viitor
a unei zone de liber schimb complex și cuprinzător (DCFTA). Ea va
sprijini înmulțirea în continuare a schimburilor comerciale bilaterale cu
bunuri și servicii și va alinia treptat normele și standardele
comerciale ale Ucrainei la cele ale UE.
Tranziția Ucrainei este foarte
dificilă, iar riscul de colaps economic continuă să existe. În
același timp, noul guvern s-a angajat public să adopte măsuri
semnificative în direcția reformelor politice și economice, având ca
scop combaterea corupției și consolidarea instituțiilor și
a mecanismelor, având la bază statul de drept. Țara elaborează
în prezent și un program de reformă economică vizând crearea
premiselor pentru un model de creștere economică durabilă.
Progresele înregistrate în ceea ce privește atingerea acestor obiective
și programul de reformă vor fi de importanță majoră
pentru susținerea unei tranziții de succes.
2.  REZULTATELE CONSULTĂRILOR CU
PĂRȚILE INTERESATE ȘI ALE EVALUĂRII IMPACTULUI
·                    
Consultarea părților interesate
Asistența macrofinanciară este
acordată ca parte integrantă a sprijinului internațional pentru
stabilizarea economică a Ucrainei. Pentru elaborarea prezentei propuneri
de asistență macrofinanciară, serviciile Comisiei s-au consultat
cu Fondul Monetar Internațional și cu alți parteneri
internaționali, care pun în prezent în aplicare programe financiare
semnificative. Comisia a menținut, de asemenea, contacte regulate cu
autoritățile ucrainene.
·                    
Obținerea și utilizarea expertizei
O evaluare operațională pentru
verificarea calității și a fiabilității circuitelor
financiare și a procedurilor administrative din sectorul public al
Ucrainei va fi efectuată de către Comisie cu ajutorul unor
experți externi, raportul final fiind pregătit în august 2014.
·                    
Evaluarea impactului
Asistența macrofinanciară și
programul de ajustare și reformă economică aferent vor contribui
la reducerea nevoilor de finanțare ale Ucrainei pe termen scurt,
sprijinind, în același timp, măsurile politice care urmăresc
consolidarea balanței de plăți pe termen mediu și
sustenabilitatea bugetară și atrăgând o creștere
economică durabilă. Aceasta va sprijini mai ales eforturile de
reformă în următoarele domenii: gestionarea finanțelor publice
și combaterea corupției; administrarea fiscală; reformele din
sectorul energetic, inclusiv consolidarea mecanismului de securitate
socială pentru a asigura atenuarea specifică a efectelor actualei
eliminări a subvențiilor pentru prețurile cu amănuntul la
energie; reformele în sectorul financiar; și măsurile de îmbunătățire
a mediului de afaceri.
3.  ELEMENTELE JURIDICE ALE PROPUNERII
·                    
Rezumatul acțiunii propuse
Uniunea Europeană pune la dispoziția
Ucrainei o asistență macrofinanciară în valoare totală de
maximum 1,8 miliarde EUR, acordată sub forma unor împrumuturi pe termen
mediu. Asistența va contribui la acoperirea nevoilor reziduale de
finanțare externă ale Ucrainei din perioada 2015-2016 identificate de
Comisie pe baza estimărilor efectuate de FMI. 
Asistența este planificată a fi
pusă la dispoziție în trei tranșe de împrumut. Plata primei
tranșe este prevăzută să aibă loc la jumătatea
anului 2015. A doua tranșă ar putea fi plătită în cel de-al
patrulea trimestru al anului 2015. Cea de-a treia și ultima
tranșă ar putea fi pus la dispoziție spre sfârșitul primului
trimestru al anului 2016. Asistența va fi gestionată de Comisie. Sunt
aplicabile dispoziții specifice privind prevenirea fraudei și a altor
nereguli, în conformitate cu Regulamentul financiar. 
Comisia și autoritățile
ucrainene vor conveni un memorandum de înțelegere care va stabili
măsurile de reformă structurală asociate operațiunii de
asistență macrofinanciară propusă, inclusiv aspectele
legate de calendarul și derularea evenimentelor. Aceste măsuri vor
veni în sprijinul agendei de reformă a autorităților, incluzând
elementele relevante din viitoarea strategie națională de
reformă pentru perioada 2015-2017, menționată anterior, și
în sprijinul punerii în aplicare a Acordului de asociere UE-Ucraina și vor
completa programele convenite cu FMI, Banca Mondială și alți
donatori multilaterali și bilaterali. Așa cum se întâmplă de
regulă în cazul asistenței macrofinanciare, plățile vor fi
condiționate, printre altele, de rezultatul satisfăcător al
analizelor efectuate în cadrul programului FMI și de utilizarea în
continuare de către Ucraina a fondurilor FMI.
Comisia Europeană va încerca să
ajungă la un consens cu autoritățile ucrainene cu privire la
strategia națională de reformă, astfel încât să faciliteze
o aplicare fără probleme a condițiilor care vor fi convenite în
memorandumul de înțelegere pentru operațiunea de asistență
macrofinanciară propusă. Aceste condiții de politică ar
trebui să abordeze unele dintre deficiențele fundamentale acumulate
de-a lungul anilor de către economia ucraineană. Printre posibilele
domenii de condiționalitate s-ar putea număra, în principiu:
gestionarea finanțelor publice și combaterea corupției;
administrarea fiscală; reformele în sectorul energetic; reformele în
sectorul financiar; și măsurile de îmbunătățire a
mediului de afaceri.
Decizia de a acorda întreaga
asistență macrofinanciară sub formă de împrumuturi este
justificată de nivelul de dezvoltare al Ucrainei (măsurat în
funcție de venitul pe cap de locuitor). Decizia este, de asemenea, conformă
cu tratamentul acordat Ucrainei de Banca Mondială și de FMI. 
·                    
Temeiul juridic
Temeiul juridic al prezentei propuneri este
articolul 212 din TFUE. 
·                    
Principiul subsidiarității
Principiul subsidiarității este
respectat deoarece obiectivele restaurării stabilității
macroeconomice pe termen scurt a Ucrainei nu pot fi îndeplinite în mod
suficient de către statele membre și de aceea ele pot fi realizate
mai bine de către Uniunea Europeană. Motivele principale sunt
constrângerile bugetare existente la nivel național și nevoia unei
coordonări strânse între donatori pentru a maximiza amploarea și
eficiența ajutorului. 
·                    
Principiul proporționalității
Propunerea respectă principiul
proporționalității: ea se limitează la minimul necesar
pentru a atinge obiectivele stabilității macroeconomice pe termen
scurt și nu depășește ceea ce este necesar în acest scop. 
Așa cum a constatat Comisia pe baza
estimărilor făcute de FMI în contextul acordului stand-by, valoarea
asistenței corespunde unui procent de circa 16,7 % din necesarul de
finanțare suplimentară estimat pentru perioada 2015–T1 -2016. Acest
angajament semnificativ este justificat de: importanța politică a
Ucrainei pentru stabilitatea în regiunea Europei; integrarea politică a
țării cu UE, așa cum e reflectată în acordul de asociere
dintre cele două părți, care a intrat în vigoare cu titlu
provizoriu la 1 noiembrie 2014; și, de asemenea, situația extrem de
dificilă și nevoile de finanțare tot atât de importante cu care
se confruntă acest vecin al UE în prezent.
·                    
Alegerea instrumentelor
Finanțarea de proiecte sau asistența
tehnică nu ar fi adecvate sau suficiente pentru atingerea obiectivelor
macroeconomice. Principala valoare adăugată a asistenței
macrofinanciare comparativ cu alte instrumente ale UE ar fi reducerea constrângerii
financiare externe într-un mod rapid și contribuția la crearea unui
cadru macroeconomic stabil, inclusiv prin promovarea unei balanțe de
plăți și a unei situații bugetare sustenabile, precum
și a unui cadru adecvat pentru reformele structurale. Prin
contribuția la instituirea unui cadru global adecvat pentru politicile
macroeconomice și structurale, asistența macrofinanciară poate
crește eficacitatea acțiunilor finanțate în Ucraina prin alte
instrumente financiare ale UE, cu aplicare mai restrânsă. 
4.  IMPLICAȚIILE BUGETARE
Asistența preconizată ar fi
furnizată sub forma unui împrumut și ar trebui să fie
finanțată printr-o operațiune de împrumut pe care Comisia o va
desfășura în numele UE. Costurile bugetare ale asistenței vor
corespunde provizionării, la o rată de 9 %, a sumelor
vărsate în Fondul de garantare pentru împrumuturile externe ale UE, de la
linia bugetară 01 03 06 („Provizionarea Fondului de garantare”).
Presupunând că prima și a doua tranșă din cadrul
împrumutului se vor plăti în 2015 și vor fi în valoare totală de
1 200 de milioane EUR, iar cea de-a treia tranșă în 2016 și
va fi în valoare de 600 de milioane EUR, și în conformitate cu normele
care reglementează mecanismul Fondului de garantare, provizionarea va avea
loc în bugetele 2017 (pentru 108 milioane EUR) și 2018 (54 de milioane
EUR). Pe baza informațiilor disponibile la ora actuală cu privire la
necesitățile de provizionare globale preconizate ale Fondului de
garantare, acest impact bugetar suplimentar va fi finanțat parțial
printr-o realocare în programarea financiară orientativă pentru 2017
și 2018 din granturile aferente asistenței macrofinanciare (linia
bugetară 01 03 02) și, parțial, prin utilizarea marjei nealocate
pentru angajamente de la rubrica 4 din cadrul financiar multianual. Defalcarea
orientativă a acestei finanțări se prezintă astfel:
în
milioane EUR
   || 2017 || 2018 
 Cheltuieli suplimentare: ||   ||   
 Provizionarea Fondului de garantare ca urmare a propunerii (a se vedea fișa financiară legislativă) || 108 || 54 
 Surse de finanțare: ||   ||   
 Asistență macrofinanciară (granturi) 01,0302 Marja de la rubrica 4 || -50 -58 || -40 -14 
5.  ELEMENTE OPȚIONALE
·                    
Clauza de reexaminare / de revizuire / privind
încetarea de drept a efectelor juridice
Propunerea include o clauză privind
încetarea de drept a efectelor juridice. Asistența macrofinanciară
propusă urmează să fie pusă la dispoziție pentru o
perioadă de doi ani și jumătate, începând din prima zi după
intrarea în vigoare a memorandumului de înțelegere.
2015/0005 (COD)
Propunere de
DECIZIE A PARLAMENTULUI EUROPEAN ŞI
A CONSILIULUI
privind acordarea de asistență
macrofinanciară Ucrainei
PARLAMENTUL
EUROPEAN ȘI CONSILIUL UNIUNII EUROPENE,
având în vedere
Tratatul privind funcționarea Uniunii Europene, în special articolul 212,
având în vedere
propunerea Comisiei Europene[7],

după transmiterea
proiectului de act legislativ către parlamentele naționale,
hotărând în
conformitate cu procedura legislativă ordinară[8],
întrucât:
(1)       Relațiile dintre Uniunea
Europeană și Ucraina se dezvoltă în cadrul politicii europene de
vecinătate (PEV) și al Parteneriatului estic. Un acord de asociere
între Uniunea Europeană și Comunitatea Europeană a Energiei
Atomice și statele membre ale acestora, pe de o parte, și Ucraina, pe
de altă parte (denumit în continuare „acordul de asociere”), ce include o
zonă de liber schimb complex și cuprinzător (DCFTA) a fost
negociat în perioada 2007-2011 și parafat în 2012. Acordul de asociere a
fost semnat de către Ucraina și Uniunea Europeană la 21 martie
și 27 iunie 2014. Începând cu 1 noiembrie 2014, părți importante
ale acordului de asociere au fost aplicate cu titlu provizoriu în ceea ce
privește respectarea drepturilor omului, a libertăților
fundamentale și a statului de drept, în ceea ce privește dialogul
politic și reforma, justiția, libertatea și securitatea, cooperarea
economică și financiară. 
(2)       În urma reinstituirii
constituției Ucrainei din 2004, au fost organizate cu succes alegeri
prezidențiale și parlamentare la 25 mai 2014 și, respectiv, la 26
octombrie 2014. În urma formării, la 2 decembrie 2014, a unui nou guvern
ce reflectă rezultatul alegerilor parlamentare, Ucraina și-a
reconfirmat angajamentul față de realizarea unor reforme politice
și economice în conformitate cu cadrul oferit de acordul de asociere
și a prezentat un plan de acțiune ce cuprindea reformele avute în
vedere. 
(3)       Încălcarea
suveranității și integrității teritoriale a Ucrainei
și conflictul militar rezultat în urma acestei acțiuni au avut efecte
devastatoare asupra stabilității economice și financiare deja
precare a Ucrainei. Ucraina se confruntă cu dificultăți legate
de balanța de plăți și de situația
lichidităților cauzate de scăderea încrederii și de exodul
concomitent al capitalurilor, precum și de o situație bugetară
care continuă să se deterioreze ca urmare a costurilor bugetare directe
asociate conflictului, a unei recesiuni mai grave decât se preconizase și
a pierderii veniturilor fiscale în zonele controlate de separatiști. În
același timp, deficiențele structurale preexistente și
vulnerabilitățile bugetare și financiare externe au contribuit
și ele la deteriorarea situației economice.
(4)       În acest context,
necesitățile de finanțare externă ale Ucrainei sunt
substanțial mai mari decât au fost identificate inițial, necesitând
asistență financiară suplimentară din partea creditorilor
și a donatorilor internaționali. Cu ocazia ultimei sale misiuni de
analiză a programului, Fondul Monetar Internațional (FMI) a
identificat o necesitate de finanțare semnificativă cu mult peste
fondurile angajate până în prezent de comunitatea internațională,
care cuprind asistența macrofinanciară din partea Uniunii în temeiul
Deciziei 2002/639/CE[9]
a Consiliului, al Deciziei 388/2010/UE a Parlamentului European și a
Consiliului[10]
și al Deciziei 2014/215/UE a Consiliului[11].
(5)       Uniunea și-a declarat cu
diferite ocazii angajamentul de a sprijini noile autorități ucrainene
în încercărilor lor de stabilizare a situației și de continuare
a pe calea reformelor. De asemenea, Uniunea a declarat că este gata
să sprijine pe deplin eforturile depuse de comunitatea internațională
și de instituțiile financiare internaționale, în special de
Fondul Monetar Internațional (FMI), cu privire la un pachet de
asistență internațională destinat să
răspundă nevoilor urgente ale Ucrainei, cu condiția
angajamentului clar al Ucrainei de a realiza reforme. Sprijinul financiar
acordat de Uniune Ucrainei este coerent cu politica Uniunii definită în
PEV și în Parteneriatul estic. În concluziile sale din 18 decembrie 2014,
Consiliul European afirmă că, după ce Comisia a efectuat în
decembrie 2014 a doua tranșă de 500 de milioane EUR din
asistența macrofinanciară, Uniunea și statele sale membre sunt
pregătite să faciliteze și pe viitor și să sprijine
procesul de reformă din Ucraina, împreună cu alți donatori, în conformitate
cu condițiile stabilite de FMI.
(6)       Asistența
macrofinanciară din partea Uniunii ar trebui să fie un instrument
financiar excepțional de sprijin necondiționat și fără
o alocare specială pentru balanța de plăți, care
vizează satisfacerea necesităților imediate de finanțare externă
ale beneficiarului și ar trebui să stea la baza punerii în aplicare a
unui program de politică care să conțină măsuri ferme
imediate de ajustare și de reformă structurală, menite să
îmbunătățească poziția pe termen scurt a balanței
de plăți.
(7)       La 30 aprilie 2014,
autoritățile ucrainene și FMI au convenit un acord stand-by de
doi ani privind drepturile speciale de tragere (DST) de 10,976 de miliarde (în
jur de 17,01 miliarde USD, ceea ce reprezintă 800 la sută din
cotă) pentru susținerea programului de reformă și de
ajustare economică al Ucrainei. 
(8)       La 5 martie 2014, având în
vedere situația balanței de plăți a Ucrainei care s-a
agravat puternic, Comisia a anunțat un pachet de sprijin care a fost
aprobat de Consiliul European la 6 martie 2014. Pachetul cuprinde
asistență financiară în valoare de 11 miliarde EUR pentru
perioada 2014-2020, inclusiv un cuantum de până la 1,565 miliarde EUR sub
formă de granturi mobilizate pentru aceeași perioadă prin
Instrumentul european de vecinătate, Facilitatea de investiții pentru
vecinătate, Instrumentul care contribuie la stabilitate și la pace
și prin bugetul alocat politicii externe și de securitate
comună, precum și asistență macrofinanciară din partea
Uniunii de până la 1,61 miliarde EUR pentru 2014-2015.
(9)       La 9 septembrie 2014, având
în vedere înrăutățirea situației și a perspectivelor
economice, Ucraina a solicitat asistență macrofinanciară
suplimentară din partea Uniunii. Această cerere a fost reiterată
într-o altă scrisoare la 15 decembrie 2014.
(10)     Având în vedere că
Ucraina este o țară vizată de PEV, ar trebui să fie
considerată eligibilă pentru primirea de asistență
macrofinanciară din partea Uniunii.
(11)     Având în vedere că
există încă un deficit rezidual semnificativ de finanțare
externă în Ucraina pentru balanța de plăți, în plus
față de resursele furnizate de FMI și de alte instituții
multilaterale, asistența macrofinanciară din partea Uniunii care ar
urma să fie furnizată Ucrainei (denumită în continuare
„asistența macrofinanciară din partea Uniunii”) este, în actualele
circumstanțe excepționale, considerată a fi un răspuns
adecvat la solicitarea Ucrainei de a sprijini stabilizarea economică,
împreună cu programul FMI. Asistența macrofinanciară din partea Uniunii
ar sprijini stabilizarea economică și agenda de reforme structurale a
Ucrainei, completând resursele puse la dispoziție în cadrul acordului
financiar cu FMI.
(12)     Asistența
macrofinanciară din partea Uniunii ar trebui să aibă drept scop
sprijinirea restabilirii unei situații sustenabile privind finanțarea
externă pentru Ucraina, sprijinind astfel dezvoltarea sa economică
și socială în conformitate cu acordul de asociere.
(13)     Stabilirea valorii
asistenței macrofinanciare din partea Uniunii se bazează pe o
evaluare cantitativă completă a nevoilor de finanțare
externă reziduale ale Ucrainei și ține cont de capacitatea
acesteia de autofinanțare prin resurse proprii, în special de rezervele
internaționale pe care le are dispoziție. Asistența macrofinanciară
din partea Uniunii ar trebui să completeze programele și resursele
furnizate de FMI și de Banca Mondială. Stabilirea valorii
asistenței ia în considerare, de asemenea, contribuțiile financiare
preconizate din partea donatorilor multilaterali și necesitatea de a asigura
o partajare echitabilă a sarcinii între Uniune și alți donatori,
precum și aplicarea anterioară a celorlalte instrumente de
finanțare externă ale Uniunii în Ucraina și valoarea
adăugată a implicării Uniunii în general. 
(14)     Comisia ar trebui să
garanteze faptul că asistența macrofinanciară din partea Uniunii
este în conformitate, din punct de vedere juridic și al conținutului,
cu principiile esențiale, cu obiectivele și cu măsurile adoptate
în cadrul diferitelor domenii de acțiune externă și al altor
politici pertinente ale Uniunii.
(15)     Asistența
macrofinanciară din partea Uniunii ar trebui să sprijine politica
externă a Uniunii față de Ucraina. Serviciile Comisiei și
Serviciul European de Acțiune Externă ar trebui să lucreze în
strânsă colaborare pe parcursul operațiunii de asistență
macrofinanciară pentru a coordona și a asigura coerența
acțiunilor de politică externă ale Uniunii.
(16)     Asistența
macrofinanciară din partea Uniunii ar trebui să susțină
angajamentul Ucrainei față de valorile pe care le partajează cu
Uniunea, printre care democrația, statul de drept, buna
guvernanță, respectarea drepturilor omului, dezvoltarea durabilă
și reducerea sărăciei, precum și angajamentul său
față de principiile privind schimburile comerciale deschise,
echitabile și bazate pe norme.
(17)     O condiție
prealabilă pentru acordarea asistenței macrofinanciare din partea
Uniunii ar trebui să fie ca Ucraina să respecte mecanismele
democratice reale, printre care un sistem parlamentar pluripartit și
statul de drept, și să garanteze respectarea drepturilor omului. În
plus, obiectivele specifice ale asistenței macrofinanciare din partea
Uniunii ar trebui să consolideze eficiența, transparența și
responsabilitatea sistemelor de gestionare a finanțelor publice din
Ucraina și să promoveze reformele structurale având ca scop
sprijinirea creșterii economice durabile și favorabile incluziunii,
crearea de locuri de muncă și consolidarea bugetară. Atât
îndeplinirea condițiilor prealabile, cât și realizarea obiectivelor
respective ar trebui monitorizate periodic de către Comisie și
Serviciul European de Acțiune Externă.
(18)     Pentru a se asigura că
interesele financiare ale Uniunii în legătură cu asistența
macrofinanciară din partea Uniunii sunt protejate în mod eficient, Ucraina
ar trebui să adopte măsuri corespunzătoare privind prevenirea
și combaterea fraudei, a corupției și a oricăror alte
abateri legate de această asistență. În plus, ar trebui să
se adopte dispoziții care să prevadă efectuarea de verificări
de către Comisie și de audituri de către Curtea de Conturi.
(19)     Punerea la dispoziție a
asistenței macrofinanciare din partea Uniunii nu aduce atingere
competențelor Parlamentului European și Consiliului (în calitate de
autoritate bugetară). 
(20)     Sumele provizionului necesar
pentru asistența macrofinanciară ar trebui să fie în
concordanță cu creditele bugetare prevăzute în cadrul financiar
multianual.
(21)     Asistența
macrofinanciară din partea Uniunii ar trebui gestionată de către
Comisie. Pentru a garanta că Parlamentul European și Consiliul pot
să urmărească punerea în aplicare a prezentei decizii, Comisia
ar trebui să le informeze periodic cu privire la evoluțiile legate de
asistență și să le furnizeze documentele relevante.
(22)     Pentru a asigura condiții
uniforme de punere în aplicare a prezentei decizii, Comisiei ar trebui să
i se confere competențe de executare. Aceste competențe ar trebui
să fie exercitate în conformitate cu Regulamentul (UE) nr. 182/2011
al Parlamentului European și al Consiliului[12].
(23)     Asistența
macrofinanciară din partea Uniunii ar trebui să facă obiectul
unor condiții de politică economică, ce urmează a fi
consemnate într-un memorandum de înțelegere. Pentru a se asigura
condiții de punere în aplicare uniforme și din motive de
eficiență, Comisia ar trebui să fie abilitată să
negocieze astfel de condiții cu autoritățile ucrainene, sub
supravegherea comitetului reprezentanților statelor membre, în
conformitate cu Regulamentul (UE) nr. 182/2011. În conformitate cu regulamentul
respectiv, procedura de consultare ar trebui să se aplice, ca regulă
generală, tuturor cazurilor altele decât cele prevăzute în
regulamentul respectiv. Având în vedere impactul potențial important al
asistenței de peste 90 de milioane EUR, se cuvine să se utilizeze
procedura de examinare pentru aceste operațiuni. Luând în considerare
cuantumul asistenței macrofinanciare din partea Uniunii pentru Ucraina,
procedura de examinare ar trebui să se aplice pentru adoptarea
memorandumului de înțelegere și pentru orice reducere, suspendare sau
anulare a asistenței.
ADOPTĂ PREZENTA DECIZIE:
Articolul 1
1.           Uniunea pune la
dispoziția Ucrainei asistență macrofinanciară
(denumită în continuare „asistență macrofinanciară din
partea Uniunii”) cu o valoare maximă de 1,8 miliarde EUR, destinată
sprijinirii stabilizării economice a Ucrainei și a agendei
consistente de reforme. Asistența va contribui la acoperirea nevoilor
Ucrainei legate de balanța de plăți, astfel cum au fost
identificate în programul FMI. 
2.           Asistența
macrofinanciară din partea Uniunii este furnizată integral Ucrainei
sub formă de împrumuturi. Comisia este împuternicită în numele
Uniunii Europene să împrumute fondurile necesare de pe piețele de
capital sau de la instituții financiare și să le împrumute mai
departe Ucrainei. Împrumuturile vor avea o scadență maximă de 15
ani.
3.           Punerea la dispoziție a
asistenței macrofinanciare din partea Uniunii este gestionată de
Comisie, în conformitate cu acordurile sau înțelegerile convenite între
Fondul Monetar Internațional (FMI) și Ucraina și cu principiile
și obiectivele-cheie ale reformelor economice stabilite în Acordul de
asociere UE-Ucraina și în Programul de asociere UE-Ucraina convenit în
politica europeană de vecinătate (PEV). Comisia informează
periodic Parlamentul European și Consiliul în legătură cu
evoluția asistenței macrofinanciare din partea Uniunii, inclusiv în
legătură cu tragerile din aceasta, și pune la dispoziția
instituțiilor respective documentele relevante în timp util.
4.           Asistența
macrofinanciară din partea Uniunii se acordă pentru o perioadă
de doi ani și jumătate începând cu prima zi de la intrarea în vigoare
a memorandumului de înțelegere menționat la articolul 3
alineatul (1).
5.           În cazul în care nevoile de
finanțare ale Ucrainei scad fundamental în cursul perioadei de punere la
dispoziție a asistenței macrofinanciare din partea Uniunii comparativ
cu estimările inițiale, Comisia, hotărând în conformitate cu
procedura de examinare menționată la articolul 7 alineatul (2),
reduce valoarea asistenței sau o suspendă ori o anulează.
Articolul 2
1.           O condiție
prealabilă pentru acordarea asistenței macrofinanciare din partea
Uniunii este ca Ucraina să respecte mecanismele democratice reale, printre
care un sistem parlamentar pluripartit și statul de drept, și să
garanteze respectarea drepturilor omului.
2.           Comisia și Serviciul
European de Acțiune Externă monitorizează îndeplinirea acestei
condiții prealabile pe parcursul întregului ciclu de viață al
asistenței macrofinanciare din partea Uniunii. 
3.           Alineatele (1) și (2) de
la prezentul articol se aplică în conformitate cu Decizia 2010/427/UE a
Consiliului[13].
Articolul 3
1.           Comisia, în conformitate cu
procedura de examinare menționată la articolul 7 alineatul (2),
convine cu autoritățile ucrainene asupra unor condiții
financiare și de politică economică clar definite, axate pe
reforme structurale și pe finanțe publice solide, în funcție de
care urmează să fie acordată asistența macrofinanciară
din partea Uniunii și care urmează să fie cuprinse într-un
memorandum de înțelegere (denumit în continuare„memorandumul de
înțelegere”) care cuprinde un calendar pentru îndeplinirea
condițiilor respective. Condițiile financiare și de
politică economică prevăzute în memorandumul de înțelegere
sunt coerente cu acordurile sau înțelegerile menționate la articolul 1
alineatul (3), inclusiv cu programele de reformă structurală și
de ajustare macroeconomică implementate de Ucraina cu sprijinul FMI. 
2.           Condițiile
menționate la alineatul (1) vizează, în special, creșterea
eficienței, a transparenței și a responsabilității
sistemelor de gestionare a finanțelor publice din Ucraina, inclusiv în
ceea ce privește utilizarea asistenței macrofinanciare din partea
Uniunii. Progresul înregistrat cu privire la deschiderea reciprocă a
piețelor, dezvoltarea schimburilor comerciale echitabile și bazate pe
norme, precum și alte priorități în contextul politicii externe
a Uniunii trebuie și ele luate în considerare în mod corespunzător în
momentul elaborării măsurilor de politică. Progresele
înregistrate pentru realizarea obiectivelor respective sunt monitorizate
periodic de Comisie.
3.           Condițiile financiare
detaliate ale asistenței macrofinanciare din partea Uniunii se vor stabili
în acordul de împrumut care urmează a fi încheiat de Comisie și
autoritățile ucrainene. 
4.           Comisia verifică
periodic îndeplinirea în continuare a condițiilor prevăzute la
articolul 4 alineatul (3), inclusiv dacă politicile economice ale Ucrainei
sunt în conformitate cu obiectivele asistenței macrofinanciare din partea
Uniunii. În cadrul acestor verificări, Comisia acționează în
strânsă coordonare cu FMI și Banca Mondială și, dacă
este necesar, cu Parlamentul European și Consiliul.
Articolul 4
1.           Sub rezerva condițiilor
menționate la alineatul (3), asistența macrofinanciară din
partea Uniunii este pusă la dispoziție de Comisie sub forma a trei
tranșe de împrumut. Mărimea fiecărei tranșe este
stabilită în memorandumul de înțelegere menționat la articolul 3.

2.           Sumele asistenței
macrofinanciare din partea Uniunii sunt provizionate, dacă este cazul, în
conformitate cu Regulamentul (CE, Euratom) nr. 480/2009 al Consiliului[14]. 
3.           Comisia decide punerea la
dispoziție a tranșelor cu condiția îndeplinirii tuturor
condițiilor următoare:
(a)         
condiția prealabilă prevăzută
la articolul 2;
(b)         
o punere în aplicare continuă și
satisfăcătoare a unui program de politică care conține
măsuri ferme de ajustare și de reformă structurală,
sprijinite de un mecanism de creditare al FMI fără caracter
prudențial; și
(c)         
punerea în aplicare, într-un termen determinat, a
condițiilor financiare și de politică economică convenite
în memorandumul de înțelegere. 
Plata celei de a doua tranșe nu are loc mai
devreme de trei luni de la punerea la dispoziție a primei tranșe.
Plata celei de a treia tranșe nu are loc mai devreme de trei luni de la
punerea la dispoziție a celei de-a doua tranșe.
4.           În cazul în care
condițiile de la alineatul (3) nu sunt îndeplinite, Comisia
suspendă temporar sau anulează plata asistenței macrofinanciare
din partea Uniunii. În astfel de cazuri, Comisia informează Parlamentul
European și Consiliul cu privire la motivele respectivei suspendări
sau anulări. 
5.           Asistența
macrofinanciară din partea Uniunii este vărsată Băncii
Centrale a Ucrainei. Sub rezerva dispozițiilor ce vor fi stabilite în
memorandumul de înțelegere, care includ o confirmare a nevoilor reziduale
de finanțare bugetară, fondurile Uniunii pot fi transferate
Ministerului de finanțe al Ucrainei în calitate de beneficiar final.
Articolul 5
1.           Operațiunile de contractare
și de acordare a împrumutului legate de asistența
macrofinanciară din partea Uniunii se efectuează în euro, utilizând
aceeași dată a valutei și nu implică Uniunea în
transformarea scadenței și nu o expune niciunui risc legat de cursul
de schimb sau de rata dobânzii sau vreunui alt risc comercial.
2.           În cazul în care
condițiile permit și dacă Ucraina solicită acest lucru,
Comisia poate lua măsurile necesare pentru a asigura includerea în
termenii și condițiile de acordare a împrumutului a unei clauze de
rambursare anticipată, precum și corelarea acestei clauze cu o
clauză corespondentă în termenii și condițiile
operațiunilor de contractare a împrumutului. 
3.           Dacă circumstanțele
permit îmbunătățirea ratei dobânzii împrumutului și
dacă Ucraina solicită acest lucru, Comisia poate decide
refinanțarea integrală sau parțială a împrumuturilor sale
contractate inițiale sau poate restructura condițiile financiare
corespondente. Operațiunile de refinanțare sau restructurare se
efectuează în conformitate cu alineatele (1) și (4) și nu au ca
efect prelungirea termenului de scadență al împrumuturilor
contractate în cauză sau majorarea valorii capitalului restant la data
refinanțării sau restructurării.
4.           Toate costurile înregistrate
de Uniune care au legătură cu operațiunile de contractare
și de acordare a împrumutului prevăzute în prezenta decizie sunt
suportate de Ucraina. 
5.           Comisia informează
Parlamentul European și Consiliul cu privire la evoluția
operațiunilor menționate la alineatele (2) și (3).
Articolul 6
1.           Asistența
macrofinanciară din partea Uniunii este implementată în conformitate
cu Regulamentul (UE, Euratom) nr. 966/2012 al Parlamentului European
și al Consiliului[15]
și cu Regulamentul delegat (UE) nr. 1268/2012 al Comisiei[16].
2.           Punerea în aplicare a asistenței
macrofinanciare din partea Uniunii face obiectul unei gestiuni directe. 
3.           Memorandumul de
înțelegere și acordul de împrumut care urmează a fi convenite cu
autoritățile ucrainene conțin dispoziții care: 
(a)         
garantează faptul că Ucraina
verifică periodic dacă finanțarea acordată din bugetul
Uniunii a fost utilizată în mod corespunzător, adoptă
măsurile corespunzătoare de prevenire a neregulilor și a fraudei
și, după caz, întreprinde acțiuni juridice pentru recuperarea
fondurilor furnizate în temeiul prezentei decizii care au fost deturnate;
(b)         
asigură protecția intereselor financiare
ale Uniunii, prevăzând în mod special măsuri specifice pentru
prevenirea și combaterea fraudei, a corupției și a oricăror
alte nereguli care afectează asistența macrofinanciară din
partea Uniunii, în conformitate cu Regulamentul (CE, Euratom) nr. 2988/95 al
Consiliului[17],
Regulamentul (CE, Euratom) nr. 2185/96 al Consiliului[18] și Regulamentul
(UE, Euratom) nr. 883/2013 al Parlamentului European și al Consiliului[19]; 
(c)         
autorizează în mod expres Comisia, inclusiv
Oficiul European de Luptă Antifraudă, sau reprezentanții
acesteia, să efectueze verificări, inclusiv la fața locului,
precum și inspecții; 
(d)        
autorizează în mod expres Comisia și
Curtea de Conturi Europeană să efectueze audituri atât în timpul, cât
și după perioada de disponibilitate a asistenței macrofinanciare
din partea Uniunii, inclusiv să efectueze verificări de documente
și audituri la fața locului, cum ar fi evaluările operaționale;
(e)         
garantează faptul că Uniunea are dreptul
la rambursarea anticipată a împrumutului atunci când s-a stabilit că,
în ceea ce privește gestionarea asistenței macrofinanciare din partea
Uniunii, Ucraina s-a angajat într-un act de fraudă sau corupție sau
într-o altă activitate ilegală care prejudiciază interesele
financiare ale Uniunii.
4.           Pe parcursul perioadei de
punere în aplicare a asistenței macrofinanciare din partea Uniunii,
Comisia monitorizează, prin intermediul unor evaluări
operaționale, soliditatea mecanismelor financiare, procedurile administrative
și mecanismele interne și externe de control ale Ucrainei care sunt
relevante pentru respectiva asistență.
Articolul 7
1.           Comisia este asistată de
un comitet. Acesta este un comitet în sensul Regulamentului (UE) nr. 182/2011.
2.           Atunci când se face trimitere
la prezentul alineat, se aplică articolul 5 din
Regulamentul (UE) nr. 182/2011.
Articolul 8
1.           Până la data de 30 iunie
a fiecărui an, Comisia înaintează Parlamentului European și
Consiliului un raport privind punerea în aplicare a prezentei decizii în anul
anterior, inclusiv o evaluare a punerii în aplicare. Raportul:
(a)         
examinează progresele înregistrate în punerea
în aplicare a asistenței macrofinanciare din partea Uniunii;
(b)         
evaluează situația și perspectivele
economice ale Ucrainei, precum și progresele înregistrate în punerea în
aplicare a măsurilor de politică menționate la articolul 3
alineatul (1);
(c)         
indică legătura dintre condițiile de
politică economică prevăzute în memorandumul de înțelegere,
performanțele economice și bugetare ale Ucrainei la acea dată
și deciziile Comisiei de a pune la dispoziție tranșele
asistenței macrofinanciare din partea Uniunii.
2.           În cel mult doi ani de la
expirarea perioadei de disponibilitate menționate la articolul 1
alineatul (4), Comisia prezintă Parlamentului European și
Consiliului un raport de evaluare ex-post, evaluând rezultatele și
eficiența operațiunilor din cadrul asistenței macrofinanciare
din partea Uniunii încheiate și măsura în care acestea au contribuit
la obiectivele asistenței.
Articolul 9
Prezenta decizie intră în vigoare în a
treia zi de la data publicării în Jurnalul Oficial al Uniunii Europene.
Adoptată la Bruxelles,
Pentru Parlamentul European                                                Pentru
Consiliu
Președintele                                                                           Președintele
FIȘĂ FINANCIARĂ
LEGISLATIVĂ
1.           CADRUL PROPUNERII/INIȚIATIVEI 
1.1.        Denumirea
propunerii/inițiativei 
Asistență
macrofinanciară acordată Republicii Ucraina.
1.2.        Domeniul
(domeniile) de politică în cauză în structura ABM/ABB[20] 
Domeniul de
politică:           Titlul 01 – Afaceri economice și financiare
Activitate:     03
– Afaceri economice și financiare internaționale
1.3.        Tipul
propunerii/inițiativei 
X
Propunerea/inițiativa se referă la o acțiune nouă 
1.4.        Obiectiv(e)
1.4.1.     Obiectiv(e)
strategic(e) multianual(e) al(e) Comisiei vizat(e) de
propunere/inițiativă 
„Promovarea
prosperității dincolo de granițele Uniunii Europene”
Principalele
domenii de activitate ale DG ECFIN în acest sector sunt următoarele: 
1. Sprijinirea
implementării politicii europene de vecinătate prin aprofundarea
analizei economice și consolidarea dialogului și a consultării
asupra aspectelor economice ale planurilor de acțiune.
2. Dezvoltarea,
monitorizarea și implementarea asistenței macrofinanciare pentru
țările terțe partenere, în cooperare cu instituțiile
financiare internaționale relevante. 
1.4.2.     Obiectiv(e)
specific(e) și activitatea (activitățile) ABM/ABB în cauză 
Obiectivul
specific nr. 1 „Acordarea de asistență
macrofinanciară țărilor terțe pentru soluționarea
crizelor privind balanța de plăți a acestor țări
și restaurarea sustenabilității datoriei lor externe”
Activitatea
(activitățile) ABM/ABB în cauză Relații
economice și financiare internaționale, guvernanță
mondială.
1.4.3.     Rezultatul
(rezultatele) și impactul preconizate
Asistența
propusă constă într-un împrumut al UE în valoare de 1,8 miliarde EUR
pentru Ucraina, cu scopul de a contribui la ameliorarea situației
balanței de plăți a țării. Asistența va ajuta
această țară să depășească
dificultățile economice și sociale cu care se confruntă ca
urmare a tulburărilor interne și regionale. Ea va promova, de
asemenea, reforme structurale destinate să sporească creșterea
economică sustenabilă și să
îmbunătățească gestionarea finanțelor publice. 
1.4.4.     Indicatori de
rezultat și de impact 
Autoritățile
vor trebui să transmită periodic serviciilor Comisiei rapoarte cu
privire la o serie de indicatori și să furnizeze un raport complet
asupra îndeplinirii condițiilor de politică convenite înainte de
punerea la dispoziție a asistenței. 
Serviciile Comisiei
vor continua să monitorizeze gestionarea finanțelor publice, în urma
evaluării operaționale a circuitelor financiare și a
procedurilor administrative din Ucraina care a fost efectuată în 2014 în
pregătirea operațiunilor anterioare legate de asistența
macrofinanciară. Delegația UE în Ucraina va prezenta, de asemenea,
rapoarte periodice pe teme relevante pentru monitorizarea asistenței.
Serviciile Comisiei vor rămâne în contact permanent cu FMI și cu
Banca Mondială, pentru a beneficia de informațiile desprinse din
activitățile curente ale acestora în Ucraina. 
Propunerea de
decizie prevede un raport anual către Consiliu și Parlamentul
European, care să cuprindă o evaluare a implementării acestei
operațiuni. În termen de doi ani de la expirarea perioadei de punere în
aplicare, se va efectua o evaluare ex-post independentă a asistenței.
1.5.        Motivele
propunerii/inițiativei 
1.5.1.     Cerință
(cerințe) de îndeplinit pe termen scurt sau lung 
Plata
asistenței va fi condiționată de realizarea unor progrese
satisfăcătoare în implementarea viitorului acord de finanțare
dintre Ucraina și FMI. În plus, Comisia și autoritățile
ucrainene vor stabili de comun acord condițiile specifice de
politică, enumerate într-un memorandum de înțelegere.
1.5.2.     Valoarea
adăugată a implicării UE
Sprijinind
această țară să depășească șocul
economic cauzat de tulburările interne și regionale, asistența
macrofinanciară propusă va contribui la promovarea
stabilității macroeconomice și a reformelor economice ale
țării. Venind în completarea resurselor puse la dispoziție de
instituțiile financiare internaționale, de UE și de alți
donatori, asistența va contribui la eficiența globală a
pachetului de sprijin financiar convenit de comunitatea
internațională a donatorilor în urma crizei. 
Programul propus va
contribui și la consolidarea angajamentului guvernului în ceea ce
privește reforma. Acest rezultat va fi atins, printre altele, prin
impunerea unor condiții adecvate pentru plata asistenței. Într-un
context mai larg, programul va transmite celorlalte țări din regiune
un semnal al disponibilității UE de a sprijini state care se
angajează în mod clar pe calea reformelor politice în perioadele de
dificultăți economice.
1.5.3.     Învățăminte
desprinse din experiențe anterioare similare
Din 2004, au fost
efectuate în total cincisprezece evaluări ex-post cu privire la
operațiuni de asistență macrofinanciară. Aceste
evaluări concluzionează că operațiunile de
asistență macrofinanciară contribuie, deși uneori modest
și indirect, la îmbunătățirea sustenabilității
externe, la stabilitatea macroeconomică și la realizarea reformelor
structurale în țara beneficiară. În majoritatea cazurilor,
operațiunile de asistență macrofinanciară au avut un efect
pozitiv asupra balanței de plăți a țării beneficiare
și au contribuit la relaxarea constrângerilor bugetare ale acesteia. De
asemenea, aceste operațiuni au condus la o creștere economică
ceva mai însemnată.
1.5.4.     Coerența
și posibila sinergie cu alte instrumente relevante
UE se
numără printre principalii donatori ai Ucrainei. UE
intenționează să pună la dispoziția Ucrainei, pentru a
sprijini reformele politice și economice ale acesteia, granturi în valoare
de până la 1,565 miliarde EUR pentru perioada 2014-2020, în cadrul
programului său curent de cooperare.
Principala valoare
adăugată a asistenței macrofinanciare comparativ cu alte
instrumente ale UE ar fi implementarea rapidă a acesteia pentru a reduce
constrângerile financiare externe imediate ale Ucrainei, dar și pentru a
contribui la crearea unui cadru macroeconomic stabil, inclusiv prin promovarea
unei balanțe de plăți și a unei situații bugetare
sustenabile, și a unui cadru adecvat pentru reformele structurale.
Asistența macrofinanciară nu constituie un sprijin financiar regulat
și nu este destinată să sprijine dezvoltarea economică
și socială a țărilor beneficiare. Asistența
macrofinanciară trebuie întreruptă de îndată ce situația
finanțării externe a țării redevine sustenabilă. 
Asistența
macrofinanciară ar fi totodată în completarea intervențiilor
avute în vedere de instituțiile financiare internaționale, în special
programul de ajustare și de reformă susținut de FMI și
împrumuturile pentru politicile de dezvoltare acordate de Banca Mondială.
1.6.        Durata și
impactul financiar 
X
Propunere/inițiativă pe durată determinată 
X  Propunere/inițiativă în vigoare pentru o perioadă de 2,5
ani de la intrarea în vigoare a memorandumului de înțelegere, așa cum
se prevede la articolul 1 alineatul (4) din decizie 
X  Impact financiar din 2015 până în 2018 
1.7.        Modul
(modurile) de gestiune preconizat(e)[21]

X Gestiune centralizată
directă asigurată de către Comisie 
2.           MĂSURI DE GESTIONARE 
2.1.        Dispoziții
în materie de monitorizare și de raportare 
Asistența are
caracter macroeconomic și este menită să fie compatibilă cu
programul economic sprijinit de FMI. Serviciile Comisiei vor monitoriza
acțiunea pe baza progreselor înregistrate în implementarea acordului cu
FMI și a măsurilor de reformă concrete care urmează a fi
convenite cu autoritățile ucrainene într-un memorandum de
înțelegere (a se vedea și punctul 1.4.4).
2.2.        Sistemul de
gestiune și de control 
2.2.1.     Riscul
(riscurile) identificat(e) 
În ceea ce
privește operațiunea de acordare a asistenței macrofinanciare
propuse, există riscuri fiduciare, riscuri legate de politicile aplicate
și riscuri legate de situația politică în general. 
Există riscul
ca asistența macrofinanciară, care nu este dedicată unor
cheltuieli specifice, să fie utilizată în mod fraudulos. În general,
acest risc este legat de factori cum ar fi calitatea sistemelor de gestionare
din cadrul băncii centrale și al ministerului de finanțe și
de adecvarea capacităților de audit intern și extern. 
Un alt risc
important pentru operațiune decurge din nesiguranța economică
și politică, în special datorită încălcării
neprovocate a suveranității și a integrității
teritoriale Ucrainei de către Rusia. Pe plan intern, riscul principal este
instabilitatea legată de dificultățile din procesul de
reformă politică și economică. Punerea în aplicare
integrală a măsurilor de stabilizare și reformă sprijinite
de comunitatea internațională, inclusiv de operațiunea de
acordare a asistenței macrofinanciare propuse, ar putea fi compromisă
de nemulțumiri sociale ce pot conduce la tulburări.
În cele din
urmă, există riscuri care derivă dintr-o posibilă
deteriorare a mediului economic european și mondial.
2.2.2.     Metoda
(metodele) de control preconizată (preconizate) 
Asistența
macrofinanciară va face obiectul procedurilor de verificare, control
și audit aflate în sarcina Comisiei, inclusiv a Oficiului de Luptă
Antifraudă (OLAF), și a Curții de Conturi Europene.
2.2.3.     Costurile
și beneficiile controalelor și rata probabilă de neconformitate
Costurile de
bază pentru Comisie cu privire la metodele de verificare și control,
precum și costul evaluării operaționale a circuitelor financiare
și administrative efectuate înainte de operațiune sunt descrise în
tabelul 3.2.1. În plus, există costuri pentru Curtea Europeană de
Conturi și costuri legate de eventualele intervenții ale OLAF.
Evaluarea operațională ajută nu numai la evaluarea riscurilor de
utilizare abuzivă a fondurilor, ci, în plus, furnizează
informații utile asupra reformelor necesare în domeniul gestionării
finanțelor publice. În ceea ce privește rata probabilă de
nerespectare, riscul aferent (sub forma nerambursării creditului sau a
utilizării abuzive a fondurilor) este considerat a fi scăzut, pe baza
experienței cu instrumentul de asistență macrofinanciară de
la crearea sa.
2.3.        Măsuri de
prevenire a fraudelor și a neregulilor 
Pentru a atenua
riscurile de utilizare frauduloasă s-au luat și se vor lua mai multe
măsuri: 
În primul rând,
serviciile Comisiei, cu sprijinul unor experți externi autorizați în
mod corespunzător, au efectuat o evaluare operațională a
circuitelor financiare și a procedurilor administrative la Ministerul de
finanțe și la Banca Centrală a Ucrainei în aprilie 2014, în
vederea îndeplinirii cerințelor din Regulamentul financiar aplicabile
bugetului general al Comunităților Europene. Această
analiză a acoperit domenii precum elaborarea și execuția
bugetului, controlul intern al finanțelor publice, auditul intern și
extern, achizițiile publice, gestionarea numerarului și a datoriei
publice, precum și independența băncii centrale. Analiza a
stabilit că cadrul pentru buna gestiune financiară a asistenței
macrofinanciare este suficient de eficace în Ucraina pentru ca UE să ofere
acest sprijin. De asemenea, asistența va fi plătită într-un cont
special la Banca Centrală a Ucrainei.
În al doilea rând,
temeiul juridic propus pentru asistența macrofinanciară acordată
Ucrainei include o dispoziție privind măsurile de prevenire a
fraudei. Aceste măsuri vor fi detaliate în memorandumul de înțelegere
și în acordul de împrumut și vor prevedea o serie de dispoziții
privind inspecțiile, prevenirea fraudei, auditurile, precum și recuperarea
fondurilor în caz de fraudă sau de corupție. Se mai preconizează
că programul de asistență va include o serie de condiții de
politică specifice, inclusiv în domeniul gestionării finanțelor
publice, care vor viza sporirea eficienței, a transparenței și a
responsabilității. 
În cele din
urmă, asistența va face obiectul procedurilor de verificare, control
și audit sub responsabilitatea Comisiei, inclusiv din partea OLAF, și
a Curții de Conturi Europene.
3.           IMPACTUL FINANCIAR ESTIMAT AL PROPUNERII/INIȚIATIVEI

3.1.        Rubrica
(rubricile) din cadrul financiar multianual și linia (liniile)
bugetară (bugetare) de cheltuieli afectată (afectate) 
Linii bugetare de cheltuieli existente 
01 03 02
Asistență macrofinanciară
01 03 06
Provizionarea Fondului de garantare
În ordinea rubricilor din cadrul financiar multianual și a liniilor
bugetare.
 Rubrica din cadrul financiar multianual || Linia bugetară || Tipul cheltuielilor || Contribuție 
 Număr [Rubrica…...….] || Dif./ Nedif. ([22])   || Țări AELS[23]   || Țări candidate[24]   || Țări terțe || În sensul articolului 18 alineatul (1) litera (aa) din Regulamentul financiar 
 4 || 01 03 02 Asistență macrofinanciară || Dif. || NU || NU || NU || NU 
 4 || 01 03 06 Provizionarea Fondului de garantare || Nedif. || NU || NU || NU || NU 
01 03 06 – Garanția Uniunii Europene
pentru împrumuturile UE destinate asistenței macrofinanciare pentru
țări terțe. Fondul de garantare pentru acțiuni externe
trebuie provizionat în conformitate cu Regulamentul (CE, Euratom) nr. 480/2009
al Consiliului[25].
În conformitate cu prezentul regulament, fondul trebuie să corespundă
valorii de 9 % („suma țintă”) din totalul obligațiilor de
capital neachitate care decurg din fiecare operațiune, la care se
adaugă dobânda datorată și neachitată. Suma provizionului
se calculează la începutul anului „n” ca diferența dintre suma
țintă și activele nete ale fondului la finalul anului „n-1”.
Această sumă a provizionului este introdusă în anul „n” în
proiectul de buget pentru anul „n+1” și este plătită efectiv
într-o singură tranzacție la începutul anului „n+1” din linia
bugetară „Provizionarea Fondului de garantare” (linia bugetară 01 03 06).
Prin urmare, 9% din suma plătită (maximum 162 de milioane EUR) se va
lua în considerare în suma țintă la sfârșitul anului „n-1”
pentru calcularea provizionării fondului.
Se va utiliza linia bugetară („p.m.”)
corespunzătoare garanției bugetare a împrumutului doar în cazul unei
mobilizări efective a garanției bugetare. Nu se așteaptă ca
garanția să fie activată.
Noi linii bugetare a căror creare se
solicită: nu este cazul.
3.2.        Impactul
estimat asupra cheltuielilor 
3.2.1.     Sinteza
impactului estimat asupra cheltuielilor 
milioane EUR (cu 3 zecimale)
 || Rubrica din cadrul financiar multianual: || 4 ||   ||   || [Rubrica: UE ca partener global] 
 || DG: <ECFIN> ||   ||   || Anul 2015 || Anul 2016 || Anul 2017 || Anul 2018 || TOTAL || 
 ||  Credite operaționale ||   ||   ||   ||   ||   || 
 || Linia bugetară 01 03 06 Provizionarea Fondului de garantare || Angajamente || (1a) ||   ||   || 108 || 54 || 162 || 
 || Plăți || (2a) ||   ||   || 108 || 54 || 162 || 
 || Credite cu caracter administrativ finanțate din bugetul anumitor programe (evaluări operaționale și evaluări ex-post) ||   ||   ||   ||   ||   || 
 || Linia bugetară 01 03 02 || Angajamente || (3) ||   || 0,2 ||   ||   || 0,20 || 
 ||   || Plăți || (3a) ||   ||   || 0,2 ||   || 0,20 || 
 || TOTAL credite pentru DG ECFIN || Angajamente || =1+1a +3 ||   || 0,2 || 108 || 54 || 162,2 || 
 || Plăți || =2+2a +3 ||   ||   || 108,2 ||   54 || 162,2 || 
 ||  TOTAL credite operaționale || Angajamente || (4) ||   || 0,2 || 108 ||   54 || 162,2 || 
 ||   || Plăți || (5) ||   ||   || 108,2 ||   54 || 162,2 || 
  TOTAL credite operaționale, incl. evaluare ex-post || Angajamente || (4) ||   || 0,2 || 108 || 54 || 162,2 || 
 Plăți || (5) ||   ||   || 108,2 || 54 || 162,2 || 
  TOTAL credite cu caracter administrativ finanțate din bugetul anumitor programe || (6) ||   ||   ||   ||   ||   || 
 TOTAL credite în cadrul RUBRICII 4 din cadrul financiar multianual || Angajamente || =4+ 6 ||   || 0,2 || 108 ||   54 || 162,2 || 
 Plăți || =5+ 6 ||   ||   || 108,2 ||   54 || 162,2 || 
În cazul în care propunerea/inițiativa
afectează mai multe rubrici:
milioane EUR (cu trei zecimale)
 Rubrica din cadrul financiar multianual: || 5 || „Cheltuieli administrative” 
   ||   ||   ||   ||   ||   || 
   || Anul 2014 || Anul 2015 || Anul 2016 || Anul 2017 || TOTAL 
  Resurse umane ||   || 0,660 || 0,396 || 0,132 || 1,188 
  Alte cheltuieli administrative ||   || 0,022 || 0,016 || 0,016 || 0,054 
 TOTAL DG ECFIN || Credite ||   || 0,682 || 0,412 || 0,148 || 1,242 
 TOTAL credite pentru RUBRICA 5 din cadrul financiar multianual || (Total angajamente = Total plăți) ||   || 0,682 || 0,412 || 0,148 || 1,242 
milioane EUR (cu trei zecimale)
   ||   || Anul 2014 || Anul 2015 || Anul 2016 || Anul 2017 || TOTAL 
 TOTAL credite în cadrul RUBRICILOR 1-5 din cadrul financiar multianual || Angajamente ||   || 0,682 || 0,412 || 0,148 || 1,242 
 Plăți ||   || 0,682 || 0,412 || 0,148 || 1,242 
3.2.2.     Impactul estimat
asupra creditelor operaționale 
¨ Propunerea/inițiativa
nu implică utilizarea de credite operaționale 
X Propunerea/inițiativa implică utilizarea de credite
operaționale, conform explicațiilor de mai jos:
Credite de angajament în milioane EUR (cu trei
zecimale)
 A se indica obiectivele și realizările   ò ||   ||   ||   ||   ||   ||   ||   ||   ||   ||   ||   
 OBIECTIVUL SPECIFIC nr. 1[26] ||   ||   ||   ||   ||   ||   ||   ||   ||   ||   ||   
   ||   || Anul 2015 || Anul 2016 || Anul 2017 || Anul 2018 || Anul 2019 ||   ||   
   || Tip || Număr || Costuri || Număr || Costuri || Număr || Costuri || Număr || Costuri || Număr || Costuri || Număr total || Costuri totale 
 - Realizarea 1 || Evaluare ex-post ||   ||   ||   ||   || 1 || 0,2 ||   ||   ||   ||   || 1 || 0,2 
 - Realizarea 2 || Provizionarea Fondului de garantare ||   ||   ||   ||   || 1 || 108 || 1 || 54 ||   ||   || 2 || 162 
 Subtotal pentru obiectivul specific nr. 1 ||   ||   ||   ||   || 2 || 108,2 || 1 || 54 ||   ||   || 3 || 162,2 
 COSTURI TOTALE ||   ||   ||   ||   || 2 || 108,2 || 1 || 54 ||   ||   || 3 || 162,2 
3.2.3.     Impactul estimat
asupra creditelor cu caracter administrativ
3.2.3.1.  Sinteză 
¨ Propunerea/inițiativa
nu implică utilizarea de credite cu caracter administrativ 
X Propunerea/inițiativa implică utilizarea de credite cu
caracter administrativ, conform explicațiilor de mai jos:
milioane EUR (cu trei
zecimale)
   || [27]   || Anul 2014 || Anul 2015 || Anul 2016 || Anul 2017 || A se introduce atâția ani câți sunt considerați necesari pentru a reflecta durata impactului (cf. punctul 1.6) || TOTAL 
 RUBRICA 5 din cadrul financiar multianual ||   ||   ||   ||   ||   ||   ||   ||   ||   
 Resurse umane ||   ||   || 0,660 || 0,396 || 0,132 ||   ||   ||   || 1,188 
 Alte cheltuieli administrative (misiuni) ||   ||   || 0,022 || 0,016 || 0,016 ||   ||   ||   || 0,054 
 Subtotal RUBRICA 5 din cadrul financiar multianual ||   ||   || 0,682 || 0,412 || 0,148 ||   ||   ||   || 1,242 
 În afara RUBRICII 5[28] din cadrul financiar multianual   ||   ||   ||   ||   ||   ||   ||   ||   ||   
 Resurse umane ||   ||   ||   ||   ||   ||   ||   ||   ||   
 Alte cheltuieli cu caracter administrativ ||   ||   ||   ||   ||   ||   ||   ||   ||   
 Subtotal în afara RUBRICII 5 din cadrul financiar multianual ||   ||   ||   ||   ||   ||   ||   ||   ||   
 TOTAL ||   ||   || 0,682 || 0,412 || 0,148 ||   ||   ||   || 1,242 
Necesarul de credite
administrative va fi acoperit de creditele Direcției Generale care sunt
deja alocate pentru gestionarea acțiunii și/sau realocate intern în
cadrul Direcției Generale, completate, după caz, prin resurse
suplimentare ce ar putea fi alocate Direcției Generale care
gestionează acțiunea în cadrul procedurii de alocare anuală
și în lumina constrângerilor bugetare.
3.2.3.2.   Necesarul de resurse umane estimat 
¨ Propunerea/inițiativa
nu implică utilizarea de resurse umane. 
X Propunerea/inițiativa implică utilizarea de resurse umane,
conform explicațiilor de mai jos:
Estimări în echivalent normă
întreagă
   ||   || Anul 2014 || Anul 2015 || Anul 2016 || Anul 2017 || A se introduce atâția ani câți sunt considerați necesari pentru a reflecta durata impactului (cf. punctul 1.6) 
            Posturi din schema de personal (funcționari și agenți temporari) || 
 01 01 01 01 (la sediu și în birourile de reprezentare ale Comisiei) ||   ||   || 5 || 3 || 1 ||   ||   ||   
 XX 01 01 02 (în delegații) ||   ||   ||   ||   ||   ||   ||   ||   
 XX 01 05 01 (cercetare indirectă) ||   ||   ||   ||   ||   ||   ||   ||   
 10 01 05 01 (cercetare directă) ||   ||   ||   ||   ||   ||   ||   ||   
            Personal extern (în echivalent normă întreagă: ENI)[29]   
 XX 01 02 01 (AC, INT, END din „pachetul global”) ||   ||   ||   ||   ||   ||   ||   ||   
 XX 01 02 02 (AC, INT, JED, AL și END în delegații) ||   ||   ||   ||   ||   ||   ||   ||   
 XX 01 04 yy[30]   || - la sediu ||   ||   ||   ||   ||   ||   ||   ||   
 - în delegații ||   ||   ||   ||   ||   ||   ||   ||   
 XX 01 05 02 (AC, END, INT - cercetare indirectă)   ||   ||   ||   ||   ||   ||   ||   ||   
 10 01 05 02 (AC, INT, END- cercetare directă) ||   ||   ||   ||   ||   ||   ||   ||   
 Alte linii bugetare (a se preciza) ||   ||   ||   ||   ||   ||   ||   ||   
 TOTAL ||   ||   || 5 || 3 || 1 ||   ||   ||   
XX este domeniul
de politică sau titlul din buget în cauză.
Necesarul de resurse umane va fi asigurat din efectivele de personal ale
Direcției Generale în cauză alocate deja pentru gestionarea
acțiunii și/sau realocate intern în cadrul Direcției Generale,
completate, după caz, prin resurse suplimentare ce ar putea fi alocate
Direcției Generale care gestionează acțiunea în cadrul
procedurii de alocare anuală și în lumina constrângerilor bugetare.
Descrierea sarcinilor care trebuie efectuate:
 Funcționari și personal temporar || Director direcția D: Supraveghează și gestionează operațiunea, asigură legătura cu Consiliul și Parlamentul pentru adoptarea deciziei și aprobarea memorandumului de înțelegere, negociază cu autoritățile ucrainene memorandumul de înțelegere, analizează rapoarte, conduce misiuni și evaluează progresele înregistrate în ceea ce privește respectarea condițiilor aferente asistenței. Șef de unitate/ Șef de unitate adjunct direcția D: acorda asistență directorului în gestionarea operațiunii, în asigurarea legăturii cu Consiliul și Parlamentul pentru adoptarea deciziei și aprobarea memorandumului de înțelegere, în negocierea cu autoritățile ucrainene a memorandumului de înțelegere și a acordului de împrumut (împreună cu Direcția L), în analizarea rapoartelor și în evaluarea progreselor înregistrate în ceea ce privește respectarea condițiilor aferente asistenței. Analiști de date economice, sectorul AMF (direcția D): pregătesc decizia și memorandumul de înțelegere, stabilesc legături cu autoritățile și cu IFI, desfășoară misiuni de revizuire și pregătesc rapoarte ale serviciilor Comisiei și proceduri ale Comisiei legate de gestionarea asistenței, stabilesc legături cu experți externi pentru evaluarea operațională și evaluarea ex post. Direcția L (unitățile L4, L5 și L6 sub supravegherea directorului): pregătește acordul de împrumut, îl negociază cu autoritățile ucrainene și îl prezintă spre aprobare serviciilor competente ale Comisiei și spre semnare ambelor părți; urmărește intrarea în vigoare a acordului de împrumut; pregătește decizia (deciziile) Comisiei cu privire la operațiune (operațiunile) de împrumut, urmărește depunerea cererii (cererilor) de fonduri, selectează băncile, pregătește și execută operațiunea (operațiunile) de finanțare și eliberează fondurile pentru Ucraina; efectuează activități administrative pentru a urmări rambursarea împrumutului (împrumuturilor); pregătește rapoartele corespunzătoare cu privire la aceste activități. 
 Personal extern || N/A 
3.2.4.     Compatibilitatea
cu actualul cadru financiar multianual 
X Propunerea/inițiativa este compatibilă cu cadrul financiar
multianual existent.
3.2.5.     Contribuția
terților 
X Propunerea/inițiativa nu prevede cofinanțare din partea
terților. 
3.3.        Impactul
estimat asupra veniturilor 
X       Propunerea/inițiativa
nu are impact financiar asupra veniturilor.
[1]               Autoritățile au revizuit de două ori
bugetul (în luna martie și în luna iulie) într-o încercare de a ține
sub control deficitul bugetar ridicat.
[2]               În perioada ianuarie-octombrie, importurile de
mărfuri au scăzut cu 26,2 % de la un an la altul,
depășind cu mult scăderea cu 10,8 % a exporturilor.
[3]               Ieșirile nete din contul financiar s-au ridicat la 4,8
miliarde USD în perioada ianuarie-octombrie 2014. Retragerile de depozite
bancare de către nerezidenți au constituit principalul factor care a
dus la ieșirile de capital. Atât ISD, cât și investițiile de
portofoliu au înregistrat ieșiri de capital în perioada respectivă,
deși de dimensiuni mai mici.
[4]               JO L 209, 6.8.2002, p. 22-23.
[5]               JO L 189, 22.7.2010, p. 28.
[6]               JO L 111, 15.4.2014, p. 85.
[7]               JO C […], […], p. […].
[8]               Poziția Parlamentului European din … 2012 și
Decizia Consiliului din … 2012.
[9]               JO L 209, 6.8.2002, p. 22-23.
[10]             JO L 189, 22.7.2010, p. 28.
[11]             JO L 111, 15.4.2014, p. 85.
[12]             Regulamentul (UE) nr. 182/2011 al Parlamentului European
și al Consiliului din 16 februarie 2011 de stabilire a normelor și
principiilor generale privind mecanismele de control de către statele
membre al exercitării competențelor de executare de către
Comisie (JO L 55, 28.2.2011, p. 13).
[13]             Decizia 2010/427/UE a Consiliului din 26 iulie 2010
privind organizarea și funcționarea Serviciului European de
Acțiune Externă (JO L 201, 3.8.2010, p. 30).
[14]             Regulamentul (CE, Euratom) nr. 480/2009 al
Consiliului din 25 mai 2009 privind constituirea Fondului de garantare
pentru acțiuni externe (JO L 145, 10.6.2009, p. 10).
[15]             Regulamentul (UE, Euratom) nr. 966/2012 al
Parlamentului European și al Consiliului din 25 octombrie 2012 privind
normele financiare aplicabile bugetului general al Uniunii și de abrogare
a Regulamentului (CE, Euratom) Nr. 1605/2002 al Consiliului (JO L 298,
26.10.2012, p. 1).
[16]             Regulamentul delegat (UE) nr. 1268/2012 al Comisiei din 29
octombrie 2012 privind normele de aplicare a Regulamentului (UE, Euratom) nr. 966/2012
privind normele financiare aplicabile bugetului general al Uniunii (JO L 362, 31.12.2012,
p. 1).
[17]             Regulamentul (CE, Euratom) nr. 2988/95 al Consiliului
din 18 decembrie 1995 privind protecția intereselor financiare ale
Comunităților Europene (JO L 312, 23.12.1995, p. 1).
[18]             Regulamentul (CE, Euratom) nr. 2185/96 al Consiliului din 11
noiembrie 1996 privind controalele și inspecțiile la fața
locului efectuate de Comisie în scopul protejării intereselor financiare
ale Comunităților Europene împotriva fraudei și a altor abateri
(JO L 292, 15.11.1996, p. 2).
[19]             Regulamentul (UE, Euratom) nr. 883/2013 al Parlamentului
European și al Consiliului din 11 septembrie 2013 privind
investigațiile efectuate de Oficiul European de Luptă Antifraudă
(OLAF) și de abrogare a Regulamentului (CE) nr. 1073/1999 al Parlamentului
European și al Consiliului și a Regulamentului (Euratom) nr. 1074/1999
al Consiliului (JO L 248, 18.9.2013, p. 1).
[20]             ABM (activity based management): gestiune pe
activități – ABB (activity based budgeting): întocmirea bugetului
pe activități.
[21]             Explicațiile privind modurile de gestiune, precum
și trimiterile la Regulamentul financiar sunt disponibile pe site-ul
BudgWeb: http://www.cc.cec/budg/man/budgmanag/budgmanag_en.html
[22]             Dif. = credite diferențiate / Nedif. = credite
nediferențiate.
[23]             AELS: Asociația Europeană a Liberului Schimb.
[24]             Țările candidate și, după caz,
țările potențial candidate din Balcanii de Vest.
[25]             Regulamentul (CE, Euratom) nr. 480/2009 al Consiliului din
25 mai 2009 privind constituirea Fondului de garantare pentru acțiuni
externe (JO L 145, 10.6.2009, p. 10).
[26]             Conform descrierii de la punctul 1.4.2. „Obiectiv(e)
specific(e)…”
[27]             Anul N este anul în care începe punerea în aplicare a
propunerii/inițiativei.
[28]             Asistență tehnică și/sau
administrativă și cheltuieli de sprijin pentru punerea în aplicare a
programelor și/sau a acțiunilor UE (fostele linii „BA”), cercetare
indirectă și cercetare directă.
[29]             AC= agent contractual; AL = agent local; END= expert
național detașat; INT = personal pus la dispoziție de
agenții de muncă temporară („Intérimaire”); JED = „Jeune Expert
en Délégation” (expert tânăr în delegații).
[30]             Subplafonul pentru personal extern acoperit din creditele
operaționale (fostele linii „BA”).